钦定古今图书集成/明伦汇编/官常典/第121卷 > 孔旼
## 钦定古今图书集成/明伦汇编/官常典/第121卷 > 孔旼

按《兖州府志》：“旼字宁极，孔子四十六代孙也。隐居汝
州，性孤洁，喜读书，有田数百亩，赋税常为邻里先。遇
岁饥，分所馀赒，不足者未常计有无，动止必依礼法。
环所居百馀里，人皆爱慕之，见旼于路，辄敛以避。葬
其父，庐墓三年，卧破棺中，日食米一溢，壁间生紫芝
数十本。州以行义闻，赐粟帛，又给复其家。近臣列荐”，
授秘书省校书郎，致仕。居数年，召为国子监直讲，辞
不赴，即迁光禄寺丞。顷之，起知龙兴县，复辞，卒，赠太
常丞。旼居山，未常逢毒蛇虎豹，或谓之曰：“子毋夜行，
此亦可畏。”旼曰：“无心则无所畏。”晚年惟玩《周易》《老子》，
他书亦不复读。为《太元图》张壁上，外列方州部家，而
规其中心空之无所书，曰：“《易》所谓寂然不动者，与此
无异也。”